16 éves korában tengerészeti szolgálatba állott, 1840-ben egy tüzérezredhez lépett át, 1841-ben pedig a saint-cyri katonai iskolába került. 1843-ban altiszt és 1851-ben százados lett és majdnem állandóan Afrikában szolgált. Az 1859-es olasz hadjáratot mint zászlóaljparancsnok küzdötte végig, mely állásban a solferinói csatában tűnt ki. Elismerésül alezredessé léptették elő, mely minőségében aztán a szír expedícióban vett részt. 1864-ben ezredes, 1868-ban dandárparancsnok lett és Franz Emil Lorenz Wimpffen tábornok alatt a dél-szíriai törzsek ellen vezetett hadjáratban kitett magáért.